
I. 

Diu  a  Roma  condita  pauca  aut  nulla  potius  apud  Ro- 
manos  carmina  fuisse,  ob  duas  potissimum  causas  haud- 
quaquam  mirum  videtur. 

Alteram  et  illam  quidem  graviorem  credo  esse  in  eo 
positam,  quod  Romanis  a  deo  quam  plurimis  imperandi 
mortalibus  data  fuit  cflnditio.  Quod  munus  ut  suscipi  et 
susceptum  praeclare  perfici  possit,  si  omnino  constat  non 
parvas  et  opes  et  artes  necessarias  esse,  eo  magis  Ro- 
mani  omni  ope  atque  opera  eniti  debebant,  ut,  quod  sibi 
propositum  esset,  consequerentur;  nam  fuere  minime 
magna  et  praeclara  civitatis  Romanae  principia. 

Quare  ut  Romani,  quid  suum  esset,  intelligerent  ac 
spe  animoque  orbis  terrarum  imperium  complecterentur, 
Livius  cap.  XVI.  lib.  I.  facit  Romulum  in  coelum  sublatum 
Julio  Proculo  loquentem  verba:  „Abi,  nuntia,  Romanis, 
coelestes  ita  velle,  ut  <mea  Roma  caput  orbis  terrarum  sit: 
proinde  rem  militarem  colant  sciantque  et  ita  posteris  tra- 
dant  nullas  opes  humanas  armis  Romanis  resistere  posse" 

Si  autem  huius  tanti  operis,  quod  significatum  a  Ro- 
mulo  est,  suscipias  cogitationem  ac  praeterea  gentem  ad- 
huc  parvam  et  exiguam  ad  res  tantas  efficiendas  esse 
constitutam  consideres,  non  potuisse  fieri  intelliges  quin 
Romani  semper  fere  in  armis  versarentur  nec  quid- 
quam  haberent  antiquius  quam  ut  suam  salutem  contra 
aliarum  impetus  gentium  defenderent  et  omnes  vires  et 
opes  ad  rempublicam  tuendam  et  augendam  referrent. 

Quare  diu,  qui  status  reipublicae  Romanae  erat,  eis 
ipsis  hominibus,  qui  viderentur  feliciore  a  natura  indole 
ornati  esse,  tempus  carmina  condendi  deerat.  Quum  vero 
imperium  Romanorum  maius  esset  factum  quam  quod  gens 
ulla  illius  temporis  evertere  posset,  tum  etiam  literae 
colebantur,  artes  ingenuae  exercehantur,  mores  perpo- 
liebantur. 

Haec  est  una,  cur  diu  nulla  a  Romanis  condita  sint 
carmina,  causa. 

Alteram  autem  video  in  eo  positam,  quod  talis  erat 
Romanorum  omnis  educatio  et  disciplina,  ut  non  facile 
ipsi  sua  sponte  ad  carmina  condenda  incitarentur ,  immo 
vero  impulsoribus  alienis,  quos  Graecos  scimus  fuisse, 
indigerent. 

Atque  haec  altera  causa  ut  mflius  intelligatur,  utram- 
que  gentem  comparemus.  Omnino  quidem  constat  et  coeli, 
sub  quo  gens  quaedam  vitam  degat,  et  terrae  natura  optime 
cogitationem  humanam  excitari,  animos  excoli  in  iisque 
aflectionem  injici,  dignam  illam  quidem,  quae  carminibus 
exprimatur.  Sic  in  Graecia  magnificus  coeli  color,  eximia 
aurae  lenitas,  varia  montium  forma,  plantarum  color  per- 
viridis,  terrae  denique  fertilitas  satis  magna,  ut  agricolae 
diligentia  fructibus  donaretur  uberrimis,  multa  alia,  quae 
enumerare  longum  est ,  tantum  effecerunt  in  animis  eorum, 
qui  Graeciam  incolebant,  ut  nihil  aliud  spectarent  Graeci, 
quam  ut  corpora  animique  aequabiliter  concinneque  ex- 
colerentur.  Sic  etiam  poesis,  quam  fructum  humani- 
tatis  esse  optimum  constat,  bene  feliciterque  provenire 
poterat  Quod  igitur  modo  de  Graeciae  coelo  et  terra 
dixi,  id  etiam  clarissime  in  Italiam  cadit,  quum  huius 
terrae  praestantiam  non  satis  esse  celebrandam  Strabo 
lib.  VI.  p.  307  et  Plinius  XXXVI.  77  et  alii,  in  quibus 
Virgilius,  tradant.  Nihilo  tamen  minus  quum  Graecis  non 
magis  quam  Romanis  optima  neque  satis  celebranda  natura 
faveret ,  et  multo  serius  et  tum  demum  quum  bellis  Punicis 
finitis   firmum  satis    imperium  fieri  coepisset,  et  crebrior 


usus  et  commercium  cum  Graecis  esset,  est  poesis  Ro- 
mam  introducta.  Quare  quae  diu  carminum  paucitatis  causa 
fuerit  altera,  si  quaeras,  magis  dicendum  videtur,  et  cor- 
pora  et  animos  ipsos  Romanorum  fuisse  ad  eas  res  ge- 
rendas  aptiores,  quae  ad  usum  civilem  et  popularem  per- 
tinerent.  Robustis  corporibus  exstructi  impigra  meute 
strenuaque  usi,  fortiter  factis  spectati  quoque  tempore 
magis  ad  res  magnas  gerendas  quam  ad  poesin  colendam 
incitabantur.  Defuisse  prorsus  veteribus  Romanis  ingenium 
et  indolem  ad  carmina  condenda,  dici  vix  potest  quam 
sim  huic  opinioni  inimicus;  sed  ex  causis,  quas  diximus, 
satis  gravibus ,  quae  illius  diuturnae  carminum  inopiae 
causa  fuerit,  intelligamus. 

Unum  vero  genus  poeseos  nequit  confirmari  e  Graecia 
ductum  esse,  sed  id  scimus  pro  certo  Romanae  originis 
esse.    Volo  intelligi  satiram, 

Atque  huius  generis  ut  origo  demonstretur,  faciamus 
ipsum  Livium,  probum  eius  rei  auctorem,  loquentem: 
^Et  hoc  et  insequenli  anno,  C.  Sulpicio  Petico,  C.  Licinio 
Stolone  consulibus  pestilentia  fuit.  eo  nihil  dignum  me- 
moria  actum,  nisi  quod  pacis  deum  exposcendae  causa 
tertio  tum  post  conditam  urbem  lectisternium  fuit.  et  quum 
vis  morbi  nec  humanis  consiliis  nec  ope  divina  levaretur, 
victis  superstitione  animis  ludi  quoque  scenici,  nova  res 
bellicoso  populo,  (nam  circi  modo  spectaculum  fuerat) 
inter  alia  coelestis  irae  placamina  instituti  dicuntur.  Cete- 
rum  parva  quoque  (ut  ferme  principio  omnia)  et  ea  ipsa 
peregrina  res  fuit.  sine  carmine  ullo,  sine  imitandorum 
carminum  actu,  ludiones  ex  Etruria  adciti  ad  tibicinis 
modos  saltantes,  haud  indecoros  motus  more  Tusco  da- 
bant.  imitari  deinde  eos  juventus,  simul  inconditis  inter 
se  jocularia  fundentes  versibus,  coepere;  nec  absoni  a  voce 
motus  erant  Accepta  itaque  res  saepiusque  usurpando  ex- 
citata.  vernacidis  artificibus,  quia  hister  Tusco  verbo  ludio 
vocabatur,  nomen  histrionibus  inditum,  qui  non,  sicut  ante, 
Fescennino    versu  similem  incompositum  temere  ac  rudem 

alternis  jaciebant,   sed    impletas   modis    saturas    descripto 
jam  ad  tibicinem  cantu  motuque  congruenti  peragebant" 

„Livius  yost  aliquot  annos,  qui  ab  saturis  ausus  est 
primus  argumento  fabulam  serere,  (idem  scilicet,  id  quod 
omnes  tum  erant,  suorum  carminum  actor)  dicitur,  quum 
saepius  revocatus  vocem  obtudisset,  venia  petita  puerum  ad 
canendum  ante  tibicinem  quum  statuisset,  canticum  egisse 
aliquanto  magis  vigente  motu,  quia  nihil  vocis  usus  impe- 
diebat.  inde  ad  manum  cantari  histrionibus  coeptum,  diver- 
biaque  tantum  ipsorum  voci  relicta.  Postquam  lege  hac  fa- 
bularum  ab  risu  ac  soluto  joco  res  avocabatur  et  ludus 
in  artem  paullatim  verterat,  juventus ,  histrionibus  fabellarum 
actu  relicto,  ipsa  inter  se  more  antiquo  ridicula  intexta 
versibus  jactitare  coepit:  quare  inde  exodia  postea  adpellata, 
consertaque  fabellis  potissimum  Atellanis  sunt.  Quod  genus 
ludorum  ab  Oscis  acceptum  tenuit  juventus,  nec  ab  histrio- 
nibus  pollui  passa  est.  Eo  institutum  manet,  ut  actores 
Atellanarum  nec  tribu  moveantur  et  stipendia,  tamquam  ex- 
pertes  artis  ludicrae,  faciant" 

Hoc  loco,  qui  nobis  maximi  momenti  videtur,  ipsius 
Livii  indicatur  satis  superque,  Romanos  in  eo  fuisse,  ut 
fabulam  gentis  suae  plane  propriam  colerent,  quod  quo- 
minus  fieret,  multae  res,  in  quibus  etiam  instituta  et  leges 
Romanorum;  rnagno  impedimento  erant.  Eius  rei  exemplum 
Naevius,  qui,  ut  verisimile  videtur,  secutus  Aristophanis 
rationem  fabulas  scripsit,  quibus  scelera  et  vitia  temporis 
sui  castigavit,  huius  autem  libertatis  suae  poenas  debuit 
carcere  dare. 

Ex  illis  igitur  ludis  jocosis,  intelligi  volo  saturas,  de 
quibus  supra  ipsum  Livium  loquentem  fecimus ,  certum 
quoddam  poesis  genus,  idque  mutato  nomine,  satira  pro- 
cessit,  quae  proxime  ad  nos  spectabit. 

Haec  non  theatro  sed  ut  legeretur  conslituta  si  quaera- 
tur  quam  rationem  habeat  ad  saturam,  de  qua  sumus 
modo  locuti,  etsi  alteram  ex  altera  profectam  scimus ,  non 
tamen    parva    inter    utrumque    genus    differentia   apparet. 


Atque,  ut  brevi  comprehendam,  actione  et  sermonibus 
alternis,  quae  cum  satura,  ut  par  erat,  conjuncta  fuerant, 
satira  nova  supersedere  non  solum  poterat  sed  etiam  de- 
bebat,  quum  illa  ad  spectandum,  haec  ad  legendum  con- 
stituta  esset.  Fuere  quoque,  qui  satiram  Romanorum  a 
fabula  satyrica  Graecorum  non  alienam  putarent,  quos 
quidem  adductos  ut  hoc  dicerent  similitudine  nominum 
contendisse  falsa  non  minus  docte  quam  accurate  demon- 
stravit  Is.  Casaubonus.  Fuisse  Graecis  quoque  satirae  in- 
genium,  perperam  agat,  si  quis  neget,  formam  autem 
eam,  quam  satirae  propriam  cernimus,  plane  Romanorum 
esse,  non  jam  ambiguum.  — 

Primus  igitur  Ennius  satirarum  sex  libros  scripsise 
dicitur,  quarum  tam  pauca  supersunt  fragmenta,  ut  vix 
quae  earum  natura  et  ratio  fuerit,  tam  certe  ac  vere  con- 
firmari   queat,   ut    ne    minimum   quidem    dubium    existat. 

Videntur  autem  et  argumento  ad  varias  res  pertinente 
et  ipsa  forma  metri  proxime  ad  saturas  accessisse  eoque 
optime  unde  profectae  sint  demonstrasse.  Constabant  enim 
satirae  Ennii,  quantum  licet  ex  fragmentis,  quae  adhuc 
supersunt,  exhiberi,  descriptionibus,  narrationibus,  epi- 
grammatibus ,  cuiusque  generis  nugis  facete  et  jocose 
scriptis,  ac  metrum  modo  jambis  modo  hexametris  variabat. 

Eas  vero  nihilo  minus  in  numero  satirarum  habendas 
esse  et  omissis  sermonibus  alternis  et  actione  neglecta 
et  quod  didacticam  rationem  et  viam  prae  se  ferunt,  ma- 
nifestum.  Ennium  est  Pacuvius,  sororis  filius,  secutus,  quem 
et  ipsum  ferunt  satiras  nec  argumento  certo  nec  forma 
composita  insignes  condidisse.  Primus  autem,  qui  in  sa- 
tiris  scribendis  ea  forma  utebatur,  quae  posteris  temporibus 
earum  propria  fuit,  iisque  illud  ingenium  inspiravit,  quod 
etiam  nunc  esse  satirarum  scimus,  Lucilius  nominatur. 

Natus  Suessae  in  Campania  sitae  121  a.  Chr.  Scipionis 
Africani  junioris  et  Laelii  familiaritate  usus  ad  satiras  con- 
dendas  accessit  Romanorum  mores  in  dies  peiores ,  luxuriam 
crescentem,  magnam    principum    avaritiam    contemplatus» 

Haec  igitur  suae  aetatis  mala  hominumque  errores  et  vitia 
Lucilius  magno  vir  et  severo  ingenio  solum  satirarum  ar- 
gumentum  esse  voluit  idque  ita ,  ut,  quod  jam  ab  Ennio 
factum,  omni  dramatica  ratione  omissa  non  jam  tam 
universe  scriberet  sed  id  ipsum  et  solum  sibi  tractandum 
sumeret,  quod  in  saturis  occasione  tantum  data  factum 
ab  actore  cognovimus.  Rarius  jambo  et  troohaeo,  ple- 
rumque  hexametro  utebatur  Lucilius,  quod  metrum  ex  eo 
etiam  satiris  proprium  videmus. 

Tempore  proximus  Lucilio  est  M.  Terentius  Varro. 
Eius  autem  poetae  satirae  quum  magis  et  argumento  et 
forma  ad  Ennii  carmina  accedant,  statim  ad  eos,  quos  Lu- 
cilium  secutos  esse  vere  dici  possit,  gradum  faciamus. 

Missis  omnibus  illis,  ut  Furio  Bibaculo  ,  Albutio,  quo- 
rum  vix  nominum  supersunt  vestigia,  primus  est  Q.  Ho- 
ratius  Flaccus  nominandus.  Qui  erat  huius  viri  animus, 
rerum  meliorum  semper  appetens  neque  eas  unquam  ea 
qua  vivebat  aetate  plane  expertus;  quae  erant  de  vita 
cogitationes  eius  temporibus  illis  periculosis  miseriisque 
plenis  comparatae;  quae  denique  ad  res  percipiendas  et 
pingendas  maxime  idonea  facultas  ingenii,  facillime  Ho- 
ratmm  per  se  ipsum  ad  satiras  scribendas  impulsum  in- 
telligas.  Hac  de  re  uberius  loqui  nostrum  erit,  quum 
Horatium  et  Juvenalem  comparabimus. 

Missis  Virgilii  Maronis  Diris  et  carmine  quodam,  quod 
Ovidius  in  exilio  scripsisse  dicitur,  occurrunt  nobis  viri 
praecipue  duo,  qui  commemoratione  digni  videntur,  Persius 
et  Juvenalis. 

Horum  alter  Persius  Flaccus  natus  Volaterrae  in  Etruria 
sitae  a.  34  p.  Chr.  vixit  temporibus  Caligulae,  Claudii, 
Neronis,  ac  mature  vixdum  juvenis  decessit,  sex  tantum 
satiris,  quae  postea  Caesius  Bassus  edidit,  relictis. 

Persius,  cuius  mores  integros  et  castos  fuisse  scimus, 
erat  Stoicorum  philosophiae  studiosissimus  eique  plane 
deditus,  quum  eam  id  ipsum  continere  reperisset,  quod 
ipse  sentiret   et  cogitaret  de  omni   ratione   vitae.    Cuius 


quidem  rei  cogitatione  suscepta  si  praeter  juvenilem  Persii 
aetatem  studio  flagranti  insignem  res  prorsus  mutatas,  in 
quas  vita  eius  incidit,  circumspicimus,  haud  mirum  habeamus, 
Horatii  lenem  et  mitem  scriptionem  in  summam  acerbitatem 
conversam  esse.  Sic  Persius  summa  indignatione  ac  qua- 
dam  animi  affectatione,  cavillatione  usus  peracerba  de  pes- 
simis  aetatis  suae  moribus  queritur,  interdum  etiam  ad 
elegiae  sonum  descendit,  de  quo  haud  mireris,  quum 
elegia  et  satira  commune  quoddam  viuculum  in  eo  habeant, 
quod  in  utroque  genere  animus  adversus  res  praesentes 
pugnans  proponitur. 

Alter  eiusdem  aetatis  scriptor  satirarum  Juvenalis  est, 
cuius  jam  supra  mentionem  fecimus.  Hunc  nobis  cum 
Horatio  comparandum  sumpsimus,  quare  ea,  quae  et  ad 
vitam  eius  et  ad  scripta  pertinent,  in  loco  perstringemus. 


II. 


Ea  parte  dissertationis,  quam  praemisimus,  origine 
Satirae  Romanae  demonstrata,  tum  facta  eorum  mentione, 
quos  in  satiris  scribendis  versatos  scimus,  ad  Horatium  et 
Juvenalem  comparandos  progrediamur. 

Ac  si  quaeras,  quibus  causis  ducti  nos  ex  omni  poeta- 
rum,  quos  diximus,  numero  Horatium  et  Juvenalem  solos 
deligamus,  eos  est  dicendum  satiras  scripsisse  dignissimas, 
quae  hoc  nomine  vocentur,  et  illa  duo  satirae  genera, 
quae  nobis  nota  sunt,  condidisse. 

Esse  errores  et  vitia  hominum  argumentum  satirarum, 
jam  supra  diximus. 

Quamquam  igitur  Horatius  et  Juvenalis  in  eodem  genere 
poeseos  versantur,  quum  uterque  hominum  errores  et  vitia 
sibi  tractanda  sumpserit,  non  parva  tamen  inter  eos  diffe- 
rentia  apparet.  Atque,  ut  ab  universo  incipientes  ad  sin- 
gula  pergamus,  contendamus. 

Horatius  errores  hominum  et  vitia  in  risum  vertit 
atque  ridiculo  modo  proponit  et  depingit; 

Juvenalis  vitia  aetatis  suae  et  errores  odiosa  et 
invisa  facit,  ut  homines  odio  et  contemtu  eorum  impleantur. 

Horatius  alacris,  jocans,  ridens; 

Juvenalis  severus,  gravis,  acerbus  in  satiris  con- 
spicitur. 

Utriusque  poetae  discrimine  generatim   dicto,  singula, 
de  quibus  uberius  loquamur,  haud  difflcile  intelligantur. 
Inter  se  differunt 

A.  In  Argumento. 

i.  Horatius  vitia  et  errores  hominum  irridet.  Universam 
et  omnem  rationem  vitae  in  eo  positam  censebat,  ut 
ad  felicitatem  quisque  et  ad  salutem  perveniret  via  vir- 
tutis.  Hanc  enim  poeta  docet  praebere  animi  tranquil- 
litatem  nulla  re  adversa  perturbatam,  hanc  ipsam  esse 
hominis  felicitatem,  huc  contendere  sapientem  virum; 
errores  autem  et  vitia  impedire  ne  ad  illam  felicitatem 
perveniri  possit.  Quum  vero  nemo  non  desideraret  sa- 
lutem  et  tamen  nonnulli  interdum  erroribus  se  darent  ho- 
mines  et  vitiis  inservirent,  ridebat  Horatius  in  satiris.  — 
Sententiae,  quas  habebat  de  moribus  ac  de  omni  virtute, 
pro  certo  bene  moratae  duci  debent.  Probo  et  simplici 
animo  sicut  mente  integra  erat,  urbanitate,  humanitate, 
lepore  quodam  et  hilaritate  insignis. 

Ornabat  eum  mens  sana  et  magna  animi  tranquillitas 
non  minus  quam  non  parvum  acumen  ingenii,  tot  exemplis 
spectatum.    Ob  eas  ipsas  res,  quas  Horatii  proprias  sta- 


tuimus,  praecipue  quod  rerum  humanarum  prudentissimus 
erat,  non  se  vitiis  suae  aetatis  ita  commoveri  patiebatur, 
ut  animus  tranquillus  ullo  modo  turbis  vexaretur.  Inerat 
omnino  in  Horatio  natura  quaedam  omnibus  rebus  de- 
pravatis  inimica,  quare  quae  hanc  animi  et  mentis  suae 
concordiam  perturbare  et  convellere  videbat,  ea  procul 
a  se  esse  volebat  Jocose  verum  dicere,  acumine  quodam 
acuto  hilarique  illa  vituperare  inque  risum  vertere,  quae 
modum  superare  videbantur,  Horatius  esse  suum,  idque 
qui  et  temporum  et  suae  naturae  status  erat,  optimum 
putabat.  Neglectis  rebus  inhonestissimis  omnibus,  contemtis 
et  despectis  iis,  quae  prorsus  depravata  esse  manifestum 
erat,  omissis  denique  illis  vitiis,  quae  medicina  posse 
nulla  sanari  censebat,  nunquam  vehementer  et  aspere 
loquebatur,  sed  potius,  quod  ipse  homines  aliis  melius 
cognitos  habebat,  laetabatur,  eorum  errores  et  faeta  minus 
laudabilia  in  lucem  proferens.  Inferius  exemplo  quod  dixi- 
mus  modo ,  confirmare  studebimus. 

2.  Juvenalis  vitiorum  judex  acerrimus,  castigator  acer- 
bissimus.  Hominem  vitiis  obstrictum ,  pravitatique  inservien- 
tem  nudat  Juvenalis  et  revelat  omnia  eius  facta  omnesque 
cogitationes  contemnendas,  ut  saepius  poetam  credideris 
pudorem  deposuisse.  Quod  Stoicorum  disciplinam  sequitur, 
vitium  non  comparatione  cum  aliis  sed  suo  genere  ac 
natura  vitiosum,  pessimum,  turpissimum  ei  videtur;  utitur 
igitur  oratione  acerba,  severa,  castigante. 

Non  igitur  Juvenalis  aeque  atque  Horatius  errores  de- 
pingit  humanos,  qui  in  omnes  fere  homines  et  quamque 
aetatem  cadunt;  non  igitur  ad  res  proponendas  uti  verbis 
joco  et  urbanitate  plenis  potest,  quum  lacrimas  fundere 
quam  ridere  malit.  In  suam  potius  ipsius  aetatem  impe- 
tum  facit  sagillans  et  ignominia  afficiens  omnia  quae  con- 
tra  naturae  legem  et  rationem  mentis  videantur.  At  contra 
celebrat  magnis  laudibus  veteres  Romanos  eorumque  vir- 
tutem  castam  et  sublimem  majestatem  vehementer  laudat, 
ac    proponendo    verae    fortitudinis,    probitatis,    justitiae 

exempla,  quantum  mores  priores  iique  boni  et  integri  de- 
serti  sint,  optime  demonstrat  poeta. 

Quare  etiam  in  Graecos  et  in  omnia  adventicia,  unde 
perniciem  venisse  civitati  Romanae  dicebat,  summum  odium 
suum  convertebat 

Inprimis  feminis  acerbas  ac  severas  notas  inurit,  cuius 
rei  octava  praecipue  satira  exemplum  sit. 

Feminarum  scelera,  quibus  nil  flagitiosius  cogitari 
pojuit,  quaeque  innumerabilia  tum  factascimus,  tali  modo 
revelat  Juvenalis,  ut  fuerint  qui  poetam  ipsum  male  mo- 
ratum  vitiisque  quae  enarraret  deditum  crederent.  Hano 
vero  opinionem  falsam  esse  aliis  causis  omissis  tum 
haud  difflcile  intelliges,  quum  satirarum  scriptorem  debere 
aetatem  suam  depingere  eoque  meliorem  poetam  haberi 
consideraveris,  quo  verius  varias  res  ac  rectius  describere 
sciat.  Si  igitur  magnus  vitiorum  scelerumque  numerus 
aderat,  fuit  quoque  poetae  de  iis  loqui,  si  officio  fungi 
volebat,  ut  eo  quo  contenderet,  perveniret,  id  est,  res 
turpes  et  flagitiosas  in  odium  et  invidiam  vocaret. 

Interdum  vero  negari  nequit  Juvenalem  atrocius  et 
vehementius  quam  par  est  saevire  etinsanire,  saepius  res 
bonas  suae  aetatis,  quae  sane  satis  paucae  fuerint,  prae- 
termittere  et  ira  ac  studio  justo  vehementius  rapi. 

Quod  quidem  excusationis  habeat  satis,  quum  virum 
bonis  moribus  insignem,  mente  sana  praeditum,  mediis  in 
sceleribus  viventem  fere  solum  integrum  et  justum,  a  tot 
nefariis  circumfusum,  contra  ea  pugnare  consideraveris, 
quae  nec  mens  cogitare  nec  sustinere  animus  queat. 
Quare  in  prima  statim  satira  quibusdam  rebus  perversis 
praemissis  „difficile  est  satiram  non  scribere"'  ipse  poeta 
valde  iratus  exclamat;  et  vers.  87  adjicit  verba: 
„Quando  uberior  vitiorum  copia"  etc. 

Apparet  satis  superque,  aetatem ,  in  quam  vita  Juvena- 
lis  incidit,  acerbo  et  severo  castigatore  eguisse  atque  ora- 
tionem  castigantem  ad  tale  tempus  describendum  necessa- 
riam  fuisse,  non  videatur  ambiguum. 

Quae  sit  argumenti  inter  Horatium  et  Juvenalem 
differentia,  demonstravimus ;  nunc  formae  habita  ratione 
eos  confirmabimus  differre  inter  se  in 

B.  Orationis  liabitn  et  ingeuio. 

1.  Horatius  saepenumero  orationem  velut  dramaticam 
adhibet.  Eum,  quem  abducere  ab  erroribus  ac  vitiis  studet, 
loquentem  inducit  et  ad  ea  quae  protulit  respondentem. 
Prudenti  ratione  facit  eum  ea  ipsa  contendentem,  quae  ex 
parte  saltem  aliqua  excusare  vitia  videantur,  quaeque  pru- 
dentissimus  quisque  stultorum  ad  errores  defendendos  pro- 
truderet,  si  defendi  possent.  Ac  quo  magis  et  vehemen- 
tius  verbis  certatum  est,  eo  maiorem  tandem  Horatius 
victoriam  reportat. 

Juvenalis  contra  oratione  dramatica  supersedere  debe- 
bat  aut  saltem  poterat,  quum  vitium  censeret  ne  minimam 
quidem  excusationem  habere. 

2.  Horatius  saepe  cavillationem  et  ironiam  adhibet, 
eique  interdum  acerrimum  ingenii  acumen  adjungit,  qua 
re  id  consequltur,  ut  is,  qui  legit  satiram,  ad  veram  de 
vitiis  sententiam  ducatur  neque  possit  non  laudare  et 
comprobare  Horatianam. 

Juvenalis  rarissime  ironia,  saepius  maxima  derisione 
utitur. 

3.  Horatius,  homo  urbanus  orationis  elegantia,  quanta 
apud  poetam  inveniri  maxima  potest,  excellere  studet,  sicut 
vi  cogitationum  et  gravitate  ingenii  acumen  ostendit; 
Juvenalis  id  unum  spectans,  ut  verum  proferatur,  vitium 
accurate  depingatur,  anirnus  denique  eius,  qui  legit,  com- 
moveatur,  tali  oratione  opus  non  habet. 

Quare  haud  facile  adjectivum  apud  Juvenalem  reperias, 
quod  non  gravem  sententiam  habeat,  quamquam  poetas 
satis  constat  saepissime  adjectivis  nominibus  uti  ad  oratio- 
nem  solum  exornandam. 

4.  Horatius  satiras  suas  sermones  nominat,  quod  nomen 
etiam  dignae  sunt  quae  ferant:  profecto  accedunt  ad  quoti- 
dianae  vitae  sermones,  naturalem  quendam  habitum  ora- 
tionis  prae  se  ferentes,  nec  tamen  unquam  justo  humi- 
liores  sunt. 

Juvenalis  saepe  declamatoris  oratione  utitur )  qua  uti  illi 
solent,  qui  in  scholis  dicendi  exercitationes  habent. 

Ac  scimus  quidem  Juvenalem  usque  ad  quadragesimum 
aetatis  suae  annum  in  scholis  declamasse  in  iisque  studiis 
versatum  esse,  quae  ad  artem  rhetoricam  pertinerent. 
Haec  studia  tot  per  annos  culta,  has  in  scholis  crebras 
exercitationes  dicendi  a  poeta  habitas  ad  carminum,  quae 
postea  scripsit,  formam  et  ingenium  vim  non  parvam  ha- 
buisse  nemo  non  concesserit,  quum  omnes  fere  aetatis  ar- 
genteae  scriptores  <  quorum  ne  Tacitum  quidem  et  Quinti- 
lianum  excipio,  se  rhetorica  quadam  disciplina  esse  usos 
scriptis  suis  demonstrent.  Non  jam  oratio  illud  aurum  in- 
tegrum  ac  germanum  complectebatur,  quod  aureae  aetatis 
proprium  ipsum  per  se  fulgeret,  non  jam  ille  simplex 
ornatus,  per  quem  ingenium  excellens  et  honestum  per- 
spici  poterat,  circumdabat  orationem:  ante  res  omnes  vis 
atque  effectus  petebatur \  et  ad  amorem  excitandum  aut  ad 
odium  commovendum  omnia  verba  et  dicta  spectabant. 
Cuius  quidem  opinionis  totae  enunciationes,  cogitationes, 
singula  loquendi  genera,  verba  ipsa  signa  flrma  dant. 

Libenter  adhibens  verborum  immutationes ,  continuas 
translationes  aliaque  orationis  ornamenta  saepe  res  ipsas 
praetermittit,  earum  autem  notam  propriam  seu  bonam  seu 
malam  perstringit,  haud  raro  res  quasdam,  tempora,  per- 
sonas,  mores,  instituta  signiflcat,  quae  quum  nobis  omnia 
ignota  videantur,  interdum  satirarum  lectionem  difflciliorem 
reddunt.  Nec  tamen  Juvenalem  solum  rhetorem  esse  dici 
potest,  quum  satis  magnum  rerum  earum  numerum,  quas 
verum  habere  poetam  decet,  in  se  habeat. 

Oratio  gravis  atque  nervosa  notam  veritatis  prae  se  fert 
nec  splendore  falso  et  fuco  quodam  compensare  vim  ger- 

manam  sensuum  et  cogitationum  ullo  modo  studet.  Inest 
prae  la  in  Juvenale  magnum  acumen  ingenn  et  res,  quae 
Sl  videntur,  conferendi  componend.que  non  con- 
temnenda  facultas.  Non  minus  deniqae  oratione  ea  qua 
agoediarum  scrip.ores  uti  quam  qua  poetae  com.c.  solent 
excellit  ac  vim  quandam  dicend.  grav.ss.mam,  quam  ne 
unus  quidem  consecutus  memoratur,  ostendit.  Qiare  Is 
Scaliger  Juvenalem   eorum,   qui  satiras   scnpsennt,    esse 

PrinfPeQmuumTufesse  dignns  vult,  qm  sat.rarum  scriptor 
nominetur,  omnibus  illis  debeat  salisfacere  rebus,  quas 
nt  artifex  quisque  habeat  postulatur,  est  etiam  quaeren- 
dum,  qualis  Horatius,  qualis  Juvenalis  artifex  sit.  -  Ac  re 
putantibus  quidem  nobis  ea  quae  jam  d.x.mus,  intellectu 
facilia,  quae  hac  de  re  contendemus,  videbuntur 

Horatius  plane   artifex.  Satirae,    quas    cond.dit,    sunt 
ele^anter    et  subtiliter   dispositae,  facUe  institutae   et  ad 
finem  perductae,  partes  optime  coniunctae;  carminum  quod- 
que   unum   aliquod  et  totum  idque  ita  perfectum,  ut    msi 
formam   rectam    ipsam    vulnerare   velis ,    neque    adj.ceie 
quidquam  neque  avellere  queas.  Forma  optime  cum  argu- 
L?o  connexa,   ut  a.tera  sine  altero  cogitar.  non  p  ss  , 
Qua  re  .psa  art.fex  conspicitur.  Versuum  rat.o    faci lis  et 
iucunda.   quotidiano  sermon.   aptissima,   nec   mmis  longa 
et  eop.osa  nec  nimis   brevis  et  pressa  oratio     sms  den.- 
que  officiis   omnibns  poeta  ex    caus.s,  quas  d.ximus     tot 
tantisque   clariss.me    satisfecit,  ut   recte  summam  adm.ra- 

™M  Juvemlis  non  talis  artifex.  Summam  enim  rerum 
ponit  in  cogitat.onibus  exprimendis,  quare  ab  eo  d.spos.t.o 
secundum  leges  artis  moderata,  compos.tjo  omm  ope  e 
aequalis  et  congruens  saepius  negligitur.  Unde  flt,  ut  par- 
tes  inter  se  male  interdum  cohaereant,  cog.lationum  et 
sensuum  fere  nulla  transgressio  conspicua  sit,  argumen- 
tum  minus  forma  teneatnr,  ut  tibi  sine  intellectus  et  con- 
textus  damno  nonnulla  aut  adjicere  aut  ad.mere  l.ceat.  Km.s 

etiam  saepe  repentinus  nostrae  exspectationi  non  respon- 
dere  videtur.  Haec  ad  universum.  At  si  de  singulis  lo- 
quemur,  multa,  quae  Juvenalem  clarissime  commendent, 
reperiemus.  Singulae  cogitationes ,  translationes,  descrip- 
tiones  acumen  ingenii  mentisque  vim  indicant;  philosophiae 
sententiae  et  praecepta  accurate  dicta;  oratio  ipsa  splen- 
dida,  saepe  autem  ita  mixta,  ut  nunc  altius  assurgat  ad 
vim  lyricam  accedens,  nunc  subito  justo  humilior  incedat. 
Non  denique  ea  accedit  ulla  ratione  ad  subtilem  ser- 
monem  quotidianum,  quo  recte  beneque  uti  nemo  non 
esse  difficilius  concesserit,  sed  ut  jam  diximus,  talis  vi- 
detur,  qualem  oratores  ad  mores  emendandos  constituti 
loqui  solent.  Haec  omnia,  quae  prolata  a  nobis  sunt  et 
illa  ipsa,  quibus  reprehensus  esse  Juvenalis  videatur,  et 
temporum  et  naturae  poetae  habita  ratione,  facilia  ad  in- 
telligendum  esse,  in  tertia  eaque  ultima  dissertationis 
nostrae  parte  confirmare  studebimus. 


c. 


Ea,  quae  Horatius  in  satiris  scripsit,  omnibus  tempo- 
ribus  propria  sunt  atque  valebunt,  dum  homines  errabunt, 
dum  vitia  non  exstincta  erunt;  ea  autem,  quae  Juvenalis 
profert,  non  aeque  bene  accomodari  omni  aetati  possunt, 
propterea  quod  illa,  qua  vixit,  aetas  proprio  modo  vitiosa 
fuit  et  in  omni  genere  ita  depravata,  ut  neque  ante  ne- 
que  post  mores  hominum  tam  perditos  fuisse  memoriae 
traditum  sit.  Horatii  igitur  satiras  magis  universe  quam 
proprie,  Juvenalis  autem  magis  proprie  quam  universe 
scriptas  esse  sine  ullo  dubio  confirmetur. 

Quodsi  quaerimus,  quaenam  etiam  huius  discriminis 
causa  sit,  aliam  afferre  nullam  possumus  quam  quod 
poetam  utrumque  fuisse  diverso  ingenio  et  diversa  aetate 
vixisse  videmus. 

Quam    rem    quum   inferius  diligentius    et    accuratius 

illustraturi  simus,  hoc  loco  illius  discriminis  causas  paucis 
complectamur. 

Horatius,  homo  hilaris,  ab  omnibus,  saltem  plurimis 
dilectus,  vixit  eo  ipso  tempore,  quo  populus  Romanus 
maxima  potestate  florebat,  artes  et  literae  eolebantur,  at- 
que  Augustus  pacis  diu  exspectalae  restitutor  scriptorum 
et  poetarum  imprimis  fautorem  se  praebebat. 

Non  igitur  Horatius  habebat,  quod  aeque  atque  Juve- 
nalis  suam  aetatem  pertractaret ,  bonis  moribus  nondum 
ita  plane  exstinctis. 

Juvenalis,  acerbus  malorum  castigator  atque  severus  vir- 
tutum  commendator  vixit  aetate  dominationis  crudelissimae, 
qua  mores  hominum,  summorum  infimorum,  ad  summam 
perniciem  delapsi  essent,  qua  non  jam  sucus  ille  et  san- 
guis  maiorum  incorruptus  per  venas  funderetur.  Talis 
aetas  profecto  tali  castigatore  indigebat,  qualis  Juvenalis 
erat,  Augusti  vero  aetati  Horatius  magis  idoneus  poeta  fuit. 

Quum  igitur  pertractet  Horatius  res  eas ,  quae  quam- 
vis  multae  aut  plurimae  ad  suam  aetatem  pertineant,  tamen 
magis  propriae  omnibus  temporibus  et  hominibus  haberi 
possint,  Juvenalis  apertum  in  suam  ipsius  aetatem  et  ut 
diximus  vehementem  impetum  facit. 

Sic  modo  luxuria,  vitia,  sumptus  effusi  nobilium  (Sat. 
4,  9,  11),  modo  simulatio  et  dissimulatio  ac  ficta  religio 
(Sat.  2)  resque  turpissimae  feminarum  (Sat.  6),  modo  tris- 
titia  eorum,  qui  in  literis  et  poesi  colenda  ingenio  carentes 
versantur  (Sat.  7) ,  modo  superstitio  et  mores  Aegyptiorum 
ad  summam  perniciem  delapsi  et  multa  alia  sunt,  quae 
satirarurn  argumenta  esse  Juvenalis  voluit. 

Omnino  non  solum  Juvenalem  sed  etiam  fere  omnes 
aetatis  eius,  quam  nos  classicam  vocamus,  scriptores  et 
poetas  et  sensu  et  ingenio  ab  iis,  qui  optimos  illos  scrip- 
tores  et  poetas  aureae  aetatis  secuti  sunt,  diversos  esse 
constat. 

Non  jam  temporibus  Taciti,  Senecae,  aliorum  illa 
animi    tranquillitas ,    qua    usi   Horatius,   Cicero,  alii   for- 

mam  aeque  atque  argumentum  conformaverant,  non  jam 
illa  contemplatio  placida  rerum  humanarum  et  divinarum 
animis  inerat.  Imo  in  dies  crescere  magis  animorum  mo- 
bilitatem,  ferri  sublime  mentes,  in  altiores  semper  gradus 
hominum  ascendere  ingenia  et  sensus  animadvertimus. 
Quae  quum  ila  sint,  ad  hanc,  quam  diximus,  commuta- 
tionem  rerum  vim  non  parvam  habuisse  doctrinam  Christia- 
nam  nemo  erit  qui  neget. 

D. 

Ad  demonstranda  ea,  quae  de  utriusque  poetae  discri- 
mine  adhuc  diximus,  huius  secundae  particulae  disserta- 
tionis  nostrae  flnem  duarum  satirarum,  alterius  Horatii, 
alterius  Juvenalis  esse  comparationem  velimus. 

1.  Satira  lih.  I. 

Huius  carminis  argumentum  est  hominum  de  sortis 
suae  iniquitate  querela,  quae  Horatium  in  contemplandis 
variis  hominum  studiis  versatum  haudquaquam  fugere  po- 
tuit.  Cuius  quidem  rei  egregia  exempla  initium  statim 
huius  satirae  praebet,  quo  loco  vota  diversa  veteris  militis 
et  meroatoris,  juris  consulti  urbanis  negotiis  occupati  et. 
agricolae  urbanam  vitam  suae  praeferentis  oculis  legentium 
proponuntur.  Sunt  haec  vota  et  verba  ipsa,  quibus  con- 
tinentur,  ex  vita  sumpta  quotidiana,  ut  personas,  quas 
poeta  loquentes  inducit,  videre  earumque  sermones  ipse 
audire  tibi  videaris. 

Sic  „0  fortmati  mercatores"  gravis  annis  miles  clamat 
multo  jam  fractus  membra  labore.  Contra  mercator,  navem 
iactantibus  austris,  „Militia  est  potior.  Quid  enim?  Con- 
curritur;  horae  momento  cita  mors  venit  aut  victoria  laeta.u 
Causae,  quibus  juris  legumque  peritus  ut  laudet  agricolam7 
et  quibus  agricola  ut  urbanam  vitam  praeferat  suae,  com- 
moveatur,  non  personarum  ipso  sermone  recitantur,  quum 
hac  de  re  jam  satis  esse  dictum  Horatius  credat. 

Ac  ne  ceteris  eiusmodi  rebus,  quae  ipsum  loquacem 
Fabium  delassare  valeant,  Maecenatem  moretur,  statim  vult 
se  audiri,  quo  rem  deducat.  „Si  quis  deus  ,V)En  egoiia  dicat 
mJam  faciam  quod  voltis:  eris  tu,  qui  modo  miles,  merca- 
tor:  tu  consultus  modo ,  rusticus.  hincvos,  vos  hinc  mutatis 
discedite  partibus.  Eia  !  quid  statisiUi  —  nolint.  Atqui  licet 
esse  beatis.u 

Fingit  igitur  Horatius  hominibus  de  sortis  iniquitate 
querentibus  mutandi  ordines  vel  per  deum  aliquem  esse 
datam  occasionem.  Quamvis  autem  suam  quisque  felicita- 
tem  optime  eamque  a  Jove  ipso  accipere  donatam  possit, 
est  nemo  tamen  eorum,  qui  paulo  ante  sortem  aliorum 
laudibus  extulere,  partes  mutandi  cupidus.  Jam  vigore 
quodam  orationis,  sermone  lepido  et  jocoso  sed  iram  simu- 
lante:  ,}Quid  causae  est,  merito  quin  illis  Juppiter  ambas 
iratus  buccas  inflet  neque  se  fore  posthac  tam  facilem  dicat, 
votis  ut  praebeat  aurerti?"  In  iis,  quae  antecedunt,  poeta 
jocose  et  lepide  significavit  tanturn,  in  quo  causa,  cur 
homines  de  sorte  sua  querantur,  ponenda  sit. 

Huius  igitur  rei  quaestionem  accuratam  esse  eorum 
quae  nunc  sequuntur  argumentum  indicat  poeta  idque  amoto 
omni  joco  ludoque  tractari  vult.  Atque  sic  transgreditur 
ad  ipsam  rem.  Sed  sententia,  quam  cum  adverbio  „prae- 
terea"  inceptam  nulla  intermissione  data  iri  finitum  ex- 
spectamus ,  interrupta  de  industria  parum  accuralum  ser- 
monem  quotidianum  imitando  quasdam  enunciationes  in- 
serit;  earumque  verbis  vsed  tamen  amoto  quaeramus  seria 
ludou  fine  facta  (vers.  28)  ad  id;  de  quo  agitur,  gradum 
facit. 

Hominum  igitur  querelarum,  quas  diximus,  originem 
Horatius  non  in  eo  quaerendam  esse  docet,  quod  suum 
quisque  ordinem  aliis  minorem  habeat,  sed  quod  nimia  im- 
pleti  avaritia  homines  sua  soleant  contemnere?  aliena  ut 
praestantiora  laudare. 

Quod  igitur  insatiabili  homines  cupiditate,  ut  plura  quam 
par    est  acquirant,    stimulentur  et  tanta   semper   aviditate 

teneantur,  ut  ne  eomparatis  quidem  opibus  uti  liceat,  nasci 
etiam  alienae  sortis  cupiditatem  poeta  censet. 

Sicut  autem  supra  nonnulla  querelarum  exempla,  qui-. 
bus  res  manifesta  fieret,  commemoravit,  ita  etiam  hoc  loco, 
ubi  de  avaritia  verba  facit,  aliquot  homines  nominat,  qui 
quum  iu  munere  suo  fungendo  ob  id  unum  et  solum  la- 
bores  perferant  ut  lucrum  faciant,  excusare  avaritiam  suam 
et  aviditatem  tegere  causis  cuiusque  generis  satis  levibus 
frustra  nituntur. 

Alii  (vers.  29  —  36):  id  unum  se  curare  aiunt ,  ut 
senectutem  sibi  placidam  et  securam  parent;  imitari  se 
formicae  exemplum  quae  aestate  colligat  quibus  hieme  vi- 
tam  sustentet.  Non  longa  in  Horatio  mora.  (Vers.  36 — 40) 
Praeclare  ac  breviter  demonstrat  istos  in  colligendo  qui- 
dem  opes  formicae  similes  esse,  in  fruendo  dissimillimos, 
cum  nunquam  comparatis  fruantur,  aurum  autem  ipsum, 
nisi  eo  sapienter  utaris,  nullius  pretii  sit. 

Jam  alios  (vers.  41—51)  qui  ad  vilem  assem  censeant 
opes  imminui,  si  quid  de  congestis  detrahatur,  stultissimos 
esse  Horatius  patefacit,  ad  satianda  desideria  naturae  pauca 
esse  necessaria  docens. 

Jam  sunt  alii  (vers.  51 — 60)  quibus  suave  videatur  de 
magno  sumere  posse  acervo.  Hi  quoque  clarissime  refel- 
luntur.  — 

Jam  alii  (vers.  61 — 67)  adsunt,  qui  suam  agendi  ra- 
tionem  excusantes  nihil  satis  esse  affirment,  quoniam  cum 
rebus  etiam  dignitas  et  auctoritas  crescat.  Quibus  ita  per- 
suasum  sit,  eos  miseros  esse  neque  ulla  sanari  medicina 
posse,  poeta  ostendit  (vers.  67—91)-  Comparat  eos  cum 
Tantalo  suavissimas  fruges  contemplanti,  sed  fame  perpe- 
tua  vexato,  ac  manifestat  opes  iis  non  commoda  et  laetitiam, 
sed  sollicitudinem  et  metum  parare;  neminem  esse,  qui 
tales  amet  homines,  ne  cognatos  quidem;  quo  fieri,  ut 
ab  omnibus  deserantur  et  destituantur.  (Vers.  92  —  100) 
Quaeritur  quid  inde  doceamur.  Atque  esse  quidem  aliquando 
a  congerendis  opibus  et  divitiis  desistendum  iisque  fruen- 


19 

dum ,  ne  vita  misera  miserum  habeat  exitum.  Cuius 
rei  exemplum  mala  fortuna  cuiusdam  avari  hominis  af- 
fertur  (vers.  101 — 107).  Neque  propterea  oportet  in  con- 
trarium  vitium  delabamur,  nam  „est  modus  in  rebus,  sunt 
certi  denique  fines,  quos  ultra  citraque  nequit  consistere 
rectum." 

(Yers.  108  —  fin.)  Redit  poeta  ad  propositum  suum, 
repetens  graviter  et  accurate  ponendas  istarum  de  sorte 
querelarum  esse  causas  in  avaritia,  quae  nunquam,  ut  ad 
tranquillitatem  animi  et  ad  sapientem  vitae  usum  pervenias, 
patiatur.  Tum  jocose  finitur  verbis:  Jam  satisest:  ne  me 
Crispini  scrinia  lippi  compilasse  putes,  verbum  non  amplius 
addam.a 

Hoc  ipso  loco  ars  Horatii  egregia  inveniendi  exitus 
conspicitur,  qua  saepe  satiris  et  epislolis  inexpectato  quodam 
joco  finem  imponit  et  animos  legentium  grata  afficit 
hilaritate. 

Quae  igitur  sententiae  supra  a  nobis  de  satira  Hora- 
tiana  prolatae  sunt,  eas,  qui  nos  in  hoc  carmine  tractando 
erit  consecutus,  veras  invenerit. 

Atque  quantum  ex  carmine  ipso  exhiberi  possit,  com- 
plectamur  paucis.    Vidimus 

a)  Horatium  errores  accurate  et  vere  depin- 
gere,  eos  optime  quidem  etclarissime  refellere, 
sed  perpetua  tranquillita te  animi  jocose  et  le- 
pide  verum  dicere.  Quae  res  quum  satira  tota  con- 
firmetur,  quidam  tamen  loci  imprimis  nominandi  videntur. 
Vers.  15  —  26.  45  —  47.  64—70.  120—121. 

b)  Horatium  saepenumero  ipsas  personas, 
quarum  refellere  opiniones  et  irridere  studet, 
loquentes  inducere,  id  est,  oratione  velut  dra- 
matica  uti.    Vers.  4.  7.  43.  51.  62.  66.  67. 

c)  Horatium  sermone  uti  ad  quotidianum  ac- 
cedente  (cujus  rei  vers.  24  —  28  signa  imprimis  firma 
dant),  nec  tamen  eum  incedere  humiliorem. 

d)  Carmen  esse  bene  dispositum,  partes  inter 

se  optimecohaerere,  enunciationum  singularium 
esse  aptas  transgressiones,  versuum  rationem 
esse  facilem  et  formosam,  argumentum  recta 
veraque  forma  expressum. 

Quae  omnia  Horatium  artificis  munere  defunctum  esse 
manifestant. 

XIV.  Satira. 

Hoc  carmine  Juvenalis  docet  malis  exemplis  parentum, 
qui  minus  caste  ac  pie  vivant,  corrumpi  et  pessum  ire 
ingenia  et  mores  liberorum.  Hos  addit  plerumque  fere 
omnes  ipsis  parentibus  fieri  peiores. 

Primum  Fuscino,  homini  nobis  ignoto,  esse  plurima 
significat,  quae  et  fama  sinistra  digna  sint  et  nitidis  etiam 
rebus  maculam  haesuram  figant;  ea  autem,  quamvis  sint 
perversa  et  vitiosa,  ab  ipsis  parentibus  monstrari  pueris 
et  tradi  adjicit. 

Versuum,  quibus  haec  verba  continentur,  et  brevitas 
et  argumentum  cuiusdam  indignationis,  quam  habere  poe- 
tam  par  est,  et  irae  justae  dant  testimonia.  Vix  enim 
Juvenalis  ac  ne  vix  quidem  Fuscini  animum  ad  illud  ad- 
vertit,  plurimas  esse  res  reprehensione  dignas;  eas  etiam, 
quod  haud  facile  suspiceris,  parentes  esse  qui  suos  ipsorum 
liberos  doceant,   statim  in  primo  non  potest  non  adjicere. 

Tum  afferuntur  complura  exempla,  quorum  videmus 
posterius  quodque  altiores  gradus  pravitatum  vitiorum- 
que  continere  atque  indignationis  iraeque  graviorem  vim 
indicare. 

Sic  aleae,  gulae,  crudelitatis,  libidinis  exempla  tradun- 
tur  inde  a  versu  4 — 30.   Atque  verba  poetae  ipsius  afferre 
non  alienum   fuerit,    quum  nec  brevius  nec  melius  inter- 
pretari  ea  possimus. 
Vers  4  —  30. 

Si  damnosa  senem  iuvat  alea,  ludit  et  heres 
Bullatus  parvoque  eadem  movet  arma  fritillo. 
Nec  melius  de  se  cuiquam  sperare  propinquo 

Concedet  juvenis,  qui  radere  tubera  terrae, 
Boletum  condire  et  eodem  iure  natantes 
Mergere  ficedulas  didicit,  nebulone  parente 
Et  cana  mostrante  gula :  quum  septimus  annus 
Transierit  puerum ,  nondum  omni  dente  renato, 
Barbatos  licet  admoveas  mille  inde  magistros, 
Hinc  totidem,  cupiet  lauto  coenare  paratu 
Semper  et  a  magna  non  degenerare  culina. 
Mitem  animum  et  mores  modicis  erroribus  aequos 
Praecipit  atque  animas  servorum  et  corpora  nostra 
Materia  constare  putat  paribusque  elementis, 
An  saevire  docet  Rutilus,  qui  gaudet  acerbo 
Plagarum  strepitu  et  nullam  Sirena  flagellis 
Comparat,  Antipathes  trepidi  laris  ac  Polyphemus, 
Tunc  felix,  quoties  aliquis  tortore  vocato 
Uritur  ardenti  duo  propter  linfea  ferro? 
Quid  suadet  juveni  Iaetus  stridore  catenae, 
Quem  mire  afficiunt  inscripta  ergastula,  carcer? 
Rusticus  exspectas,  ut  non  sit  adultera  Largae 
Filia,  quae  numquam  maternos  dicere  moechos 
Tam  cito  nec  tanto  poterit  contexere  cursu, 
Ut  non  ter  decies  respiret?  conscia  matri 
Virgo  fuit;  ceras  nunc  hac  dictante  pusillas 
Tmplet  et  ad  moechum  dat  eisdem  ferre  cinaedis. 

Hoc  loco  Juvenalis  ad  tempus  afFerendi  exempla  flnem 
facit,  atque,  quum  magni  vitiorum  auctores  ipsi  parentes 
sint,  dolore  quodam  contendit  non  posse  fieri  quin  velo- 
cius  et  citius  depravemur  et  corrumpamur. 

Juvenem  addit  unum  et  alterum  inveniri  posse,  qui 
quum  a  natura  meliore  mente  animoque  praeditus  sit,  talia 
spernat,  sed  reliquos,  qui  veteris  culpae  diu  monstratis 
exemplis  trahantur,  fugienda  persequi  parentum  vestigia. 

Quare  nos  jubet  Juvenalis  ob  hano  solam  causam  fugere 
vitia,  ne  qui  ex  nobis  geniti  sint  crimina  sequantur.  Quod 
ne  fiat,  praecipit  verbis,  quae  sequuntur: 

„Nil  dictu  foedum  visuque  haec  limina  tangat, 
Intra  quae  pater  est;  procul,  ah  procul  inde  puellae 
Lenonum  et  caritus  pernoctantis  parasiti! 
Maxima  debetur  puero  reverentia:  si  quid 
Turpe  paras,  nec  tu  pueri  con.empseris  annos, 

Sed  peccaturo  obstet  tibi  filius  infans. 
Nam  si  quid  dignum  censoris  fecerit  ira 
Quandoque  et  similem  tibi  se  non  corpore  tantura 
Nec  vultu  dederit,  morum  quoque  filius  et  qui 
Omnia  deterius  tua  per  vestigia  peccet, 
Corripies  nimirum  et  castigabis  acerbo 
Clamore  ac  post  haec  tabulas  mutare  parabis: 
Unde  tibi  frontem  libertatemque   parentis, 
Quum  facias  peiora  senex  vacuumque  cerebro 
Jam  pridem  caput  hoc  ventosa  concurbifa  quaerat?" 

Jam  parentes  in  multis  rebus  iisque  satis  levibus 
diligentiam  maximam ,  in  gravissimfs  adhibere  nullam 
ostenditur. 

Ut  enim,  si  hospes  venturus  est,  omni  cura  ac  studio 
providetur  ejus  adventui,  suntque  parentibus  res  domesticae 
omnes  maximae  curae,  ne  immunditia  nimis  magna  displi- 
ceat,  sic  cogites  illud  quoque  curare  parentes,  ut  do- 
mum  non  solum  mundam  sed  etiam  omni  scelere  ac  vitio 
carentem  adspicere  hospiti  liceat.  Quin  etiam  ipse  filius 
parentum  intueri  vitia  et  scelera  cogitur,  unde  non  est 
quod  miremur  fieri,  ut  eadem  fere  pueri,  in  quibus  maio- 
res  versentur,  sectentur. 

Quare  si  quis  civem  dare  idoneum  atque  utilem  patriae 
velit,  circumspiciendum  ei  est,  quibus  puer  artibus, 
quibus  moribus  institui  debeat;  nam  quali  ratione  eum 
educatum  esse  scies,  talis  civis  exsislet.  Affert  Juvenalis 
ad  id  demonstrandum  exempla  tria  ex  animalibus  sumpta; 
tum  ad  luxum  in  aedificiis  struendis  et  ad  superstitionem 
facit  gradum  et  in  utroque  genere  a  pueris  parentes  etiam 
superari  exemplis  illustrat. 

Nunc  fit  ad  id,  quod  praecipue  poeta  castigaturus  est 
et  reprehensurus,  apta  transgressio,  quae  verbis  incipit: 

jySponte  tamen  juvenes  imitantur  cetera:  solum  inviti 
quoquc  avaritiam  exercere  jubentur"  Vehementis  haec  verba 
indignationis  et  irae  signum. 

Non  enim  ea  tantum  coram  liberis  faciunt  parentes, 
quae  illi  sua  spontej  imitenturj  sed  etiam,  quod   vix  cre- 

dideris .  jubent  eos  illud  vitium  invitos  exercere,  quod 
turpissimum  esse  omnium  constat.  Poeta  intelligi  vult 
avaritiam.  Primum  indicatur,  quibus  rationibus  parentes> 
ut  pueri  fiant  avari,  efficere  possint.  Ac  magno  quidem 
emolumento  partim  est,  quod  avaritiae  vitium  ipsum  specie 
et  umbra  virtutis  fallit,  quum,  ut  ipsius  poetae  verbis 
utar  ,  ,.sit  triste  habitu  vultuque  et  veste  severum  nec  dubie 
tamquam  frugi  laudetur  avarus,  tamquam  parcus  homo  et 
rerum  tutela  suarum  certa  magis,  quam  si  fortunas  servet 
easdem  Hesperidum  serpens  aut  Ponticus.Ci 

Partim  in  studio  pueros  docendi  avaritiam  adjuvantur 
parentes  opinione  ipsius  vulgi,  quod  tales  homines  egregios 
acquirendi  artifices  existimat.  Felices  igitur  coram  liberis 
vixdum  infantibus  avari  miris  laudibus  praedicantur  nec  ho- 
minem  pauperem;  qui  vere  beatus  sit,  esse  ullum  sancte 
affirmatur. 

Quare  parentes  pueros  hortantnr,  ut  illam  ire  viam 
pergant  et  eidem  mcumbere  sectae.  Ne  autem;  quantam 
deformitatem  et  reprehensionem  avaritia  habeat ,  statim 
animadvertant  pueri,  initio  quibusdam  elementis,  ut  fere 
fieri  solet,  imbui  solent.  Sic  coguntur  prima  usi  institu- 
tione  sordes  minimas  ediscere,  mox  autem  docentur  acqui- 
rendi  insatiabile  votum: 

..Servorum  venfres  modio  castisrat  iniquo, 

Ipse  quoque  esuriens:  neque  enim  omnia  sustinet  umquam 

Mucida  caerulei  panis  consumere  frusta , 

Hesternum  solitus  medio  servare  minutal 

Septembri,  nec  non  differre  in  tempora  coenae 

Akerius  conchem  aestivi  cum  parte  lacerti 

Signatam  vel  dimidio  putrique  siluro , 

Filaque  sectivi  numerata  includere  porri: 

Invitatus  ad  haec  aliquis  de  ponte  negabit. 

Jam  descripta  ratione,  qua  uti  avari  soleant,  erumpit 
stomachum  poeta,  quid  tandem  valeant  divitiae  haec  per 
tormenta  coactae  quaerens  atque  haud  dubium  esse  furo- 
rem  exclamans,  si  quis;  dum  vivat?  ob  id  vivere  egens 
velitj  ut  locuples  moriatur. 


At  crescentibus  divitiis  crescit  etiam  aviditas  pecuniae, 
atque  nec  mentis  integrae  nec  vitae  miserae  ratione  habita 
ulla  ea  omnia,    quibus  augeri  opes  possint,  suscipiuntur: 

„Ergo  paratur  altera  villa  tibi,  quum  rus  non  sufficit 
unum,  et  proferre  libet  fines,  maiorque  videtur  et  melior 
vicina  seges:  mercaris  et  hanc  et  arbusta  et  densa  montem 
qui  canet  olwacc 

Quin  etiam  avarus  ut  eo,  quo  contendat,  perveniat, 
agere  injuste  non  dubitat.  —  Jam  sequitur,  quod  ipse 
avarus  ad  se  defendendum  protrudit:  „Quid  nocet  haec? 
tunicam  mihi  malo  lupini,  quam  si  me  toto  laudet  vicinia 
pago  exigui  ruris  paucissima  sarra  secantem.(' 

Derisione  quadam  poeta  eum  omnibus  rebus  fore  fe- 
licem  ac  beatum  respondet,  si  tantum  agrum  ipse  solus 
possideat,  quantum  populus  Romanus  sub  Tatio  universus 
araverit.  Sed  haud  diu  derisioni  et  ironiae  datur  locus.  Ad 
severitatem  reversus  poeta  commemorat  iis,  qui  aut  aetate 
fracti  essent  aut  laudabiliter  in  militia  pugnassent,  vix 
bina  iugera  dono  data  esse,  hanc  autem  sanguinis  la- 
borisque  mercedem  nunquam  meritis  minorem  nec  pa- 
triam  ipsam  ingratam  ductam  esse,  imo  „saturabat  gle- 
bula  talis  patrem  ipsum  turbamque  casae,  qua  feta  jacebat 
uxor  et  infantes  ludebant  quatuor,  unus  vernula:  tres  do- 
miniu  — 

„Nunc  modus  hic  agri  nostro  non  sufficit  hortocc: 
Earum  commutationum  omnium  causae  in  avaritia,  qua 
nullum  humanae  mentis  vitium  peiorem  vim  habeat,  quae- 
rendae  sunt,  quum  nec  reverentia  legum  nec  metus  aut 
pudor  ab  avaro  observetur.  Maiores  nostri  alias  rationes 
vitae  praeceperunt,  nunc  autem  pueri,  autequam  alpha  et 
beta  discant,  eas  ipsas  res  docentur,  quibus  et  superbi  et 
avari  flant  atque  omni  opere  depraventur  et  corrumpantur. 
Parentem  autem  eum,  qui  talibus  monitis  pueris  instet, 
sic  affatur  poeta;  Dic,  o  vanissime,  quis  te  festinare  jubet? 
meliorem  praesto  magistro  discipulum.  Securus  abi;  vinceris, 
ut  Ajax  praeteriit  Telamonem,  ut  Pelea  vicit  Achilles.u 

Iis,  quae  proxime  sequuntur,  variis  exemplis  avaritiam 
demonstratur  esse  cuiusque  vitii  et  sceleris  fontem  ac  ra- 
dicem  nec  vitam  ipsius  avari  tutam  ab  insidiis  varii  gene- 
ris  reddi. 

Descripta  iterum  satis  graviter  accurateque  depicta  ra- 
tione  eius,  apud  quem  avaritia  tamquam  perpetua  hospes 
habitet,  tum  facta  periculorum  angorumque  mentione,  quae 
semper  divitias  tali  modo  congestas  sequantur,  quaeren- 
tibus  nobis,  quantum  ad  vivendum  sufficiat,  poeta  re- 
spondet  verbis: 

,Jn  quantum  sitis  atque  fames  et  frigora  poscunt, 
Quantum,  Epicure,  tibi  parvis  suffecit  in  hortis , 
Quantum  Socratici  ceperunt  ante  penates. 
ISumquam  aliud  natura,  aliud  sapientia  dicit.11 

Quod  si  quis  nondum  esse  satis  existimet,  addere  ju- 
bet,  dum  habeat  trium  opes  equitum.  Si  neque  hoc  sufficiat, 
nullius  usquam  in  orbe  terrarum  hominis  etiam  ditissimi 
eum  satiari  divitiis  posse.    Atque  sic  finitur. 

Qui  in  tractando  hoc  quoque  carmine  nos  diligenter 
secutus  erit,  et  argumenti  et  orationis  illum  habitum  in- 
venerit,  quem  prae  se  ferre  Juvenalem  supra  statuimus. 
Hanc  ipsam  ob  causam  ac  quupi  compluries  huius  carminis 
ipsi  versus,  quibus  et  argumentum  et  forma  optime  per- 
spiciatur,  ad  verbum  citati  sint,  supersedere  pluribus  haud 
dubie  poterimus. 

III. 

Ut  jam  diximus,  esto  tertia  eaque  ultima  pars  disser- 
tationis  nostrae  de  utriusque  poetae  aetate.  Hanc  enim  si 
omnino  apparet  non  maximam  quidem  sed  magnam  tamen 
vim  ad  indolem  cuiusque  hominis  excolendam  et  ad  animum 
formandum  habere,  tempora  ea,  in  quae  vitam  Horatii  et 
Juvenalis  incidisse  scimus,  tantum  in  utroque  poeta  effecisse 
dici  potest,  ut  si  talia  non  fuissent,  illa  duo  satirae  genera 
nunquam  futurum  fuisset  ut  conderentnr. 

A. 

Q,.  Horatiiis  Flaccus  L.  Aurelio  Cotta  L.  Manlio 
Torquato  coss.  a.  d.  VI.  Id.  Dec.  anni  DCLXXXIX  p.  u.  c. 
natus  est  Venusiae,  Romana  colonia  in  Apulia  sita.  Patre 
usus  est  libertino,  qui  coactoris  munere  fungebatur;  mater 
quae  fuerit  nescimus,  quum  eius  nusquam  ne  nominis 
quidem  mentio  flat.  Pater  igitur  Horatii  quum  intellexisset, 
quanta  ingenii  virtus  in  fllio  esset,  neque  se  ei  melius 
consulturum  esse  putaret,  quam  si  eum  bonis  literis  eru- 
diret,  agello,  quem  Venusiae  possidebat,  vendito  Romam 
demigravit.  Ibi  quum  grammaticorum  scholas  frequentas- 
set  et  utriusque  linguae  scriptores  et  poetas  legisset,  atque 
aliis  quoque  artibus,  philosophiae,  historiae,  arti  oratoriae 
haud  dubie  operam  dedisset,  secutus  morem  nobilium  ju- 
venum  Athenas,  ubi  philosophiae  studeret,  migravit. 

Quum  autem  bellum  exortum  esset,  Horatius  incensus 
libertatis  ac  patriae  amore  in  castris  Bruti  arma  cepit  et, 
qnamvis  obscuro  loco  natus  esset,  munus  tribuni  mili- 
tum  obtinuit.  Pugna  apud  Philippos  pugnata  usus  venia 
oblata  partes  reliquit  et  in  Italiam  rediit,  ubi  interea  pater 
mortuus    erat   fundusque   paternus   proscriptione   direptus. 

Hoc  ipso  tempore  Horatius  primum  tenlasse  carmina 
iisque  sibi  optimorum  et  poetarum  et  artium  fautorum  ami- 
citiam  conciliasse  videtur.  Inter  quos  nominandi  sunt  Val- 
gius  Rufus,  Aristius,  Bibulus,  Varius,  Virgilius,  Asi- 
nius  Pollio,  alii.  Varius  autem  et  Virgilius  poetae  eum 
Maecenati  commendavere.  Qui  vir,  nobili  natus  loco,  ma- 
ximaCaesaris  Octaviani  usus  familiaritate,  studiosissimuslite- 
rarum  arlibusque  bonis  deditissimus,  quum  primum  quid 
in  Horatio  esset  intellexit,  eum  sibi  ita  familiari  amicitia 
conjunxit,  ut  nihil  esset  tantum,  quod  aut  a  Maecenate 
petere  non  auderet  Horatius,  aut  petenti  Maecenas  aude- 
ret  negare. 

Horatius  autem,  qui  Maecenatis  gratia  non  ad  opes  col- 
ligendas  aut  ad  honores  captandos  utebatur,  nil  accepit 
ab  opulentissimo  amico ,  nisi  unam  parvulamque  villam 
in  Sabinis  sitam,  quae  omnibus  eius  votis  satis  superque 
respondebat.  Ibi  vir  naturae  amantissimus,  rusticam  vi- 
tam  urbanae  longe  praeferens,  se  dare  iis  rebus  poterat, 
ad  quas  et  natura  eum  ferebat  et  amici  familiaresque 
incitabant. 

Haec  cum  Maecenate  familiaritas  Horatio  etiam  Augusti 
favorem  conciliavit,  quem  ei  quam  multi  in  criminationem 
vertant,  non  potest  cuiquam  ignotum  esse  nisi  qui  literas 
nesciat.  Sed  hoc  nihil  ad  nos.  Nostrum  erit  potius,  tem- 
poris,  quo  Horatius  vixit,  ratione  habita  quaerere,  qui 
factum  sit,  ut  joco  usus  et  animo  hilari  satiras  suas  scriberet. 

Ac  primum  quidem  statum  considerare  reipublicae  Ro- 
manae,  quem  paullo  ante  quam  regnare  Augustus  coepit 
fuisse  scimus,  tum  aetatem  ipsam  Augusti  illustrare  haud- 
quaquam  alienum  fuerit. 

Romani  non  jam  libera  republica  digni  fuere,  quum 
mores  ad  mollitiem  satis  magnam  delapsi  essent,  fames 
divitiarum  ac  luxuria  fere  incredibilis  in  dies  magis  inva- 
lesceret,  reipublicae  studium  et  patriae  rebus  consulendi 
voluntas  celerius  opinione  languesceret.  Ac  quum  bellis 
civilibus  et  Caesare  ipso  respublica  illa  praeparata  esset,  in 

qua  summa  omnium  rerum  penes  unum  esset,  facilius 
quae  obstabant  et  impediebant,  removere  poterat  Augustus. 
Qui  vir,  etsi  eum  constat  inter  omnes,  ut  ad  imperium  per- 
veniret,  non  rectas  semper  vias  justasque  instituisse  neo, 
ut  consilia  sua  perficeret,  ad  rationes  semper  laudandas 
confugisse,  tamen,  quum  ad  summum  fastigium  emersisset, 
usus  sapientia  et  lenitate  praeclare  de  civitate  Romana 
meritus  est.  Atque  haec  Augusti  imperatoris  de  rebus 
Romanorum  merita  quaenam  fuerint  quaeramus. 

1.  Senatum,  cuius  auctoritas  valde  debilitata  erat,  im- 
minuto  senatorum  numero  eorumque  meliore  delectu  facto 
ad  pristinum  splendorem  revocavit. 

2.  Haud  ita  liberalem  se  praestitit  in  civitate  donanda, 
quum  antea  magna  perditorum  hominum  copia  et  ipsorum 
servorum  ea  donata  esset. 

3.  Multo  severius  in  ordinem  equestrem,  quem  esse 
male  moratum  et  degeneratum  videbat,  animadvertit. 

4.  Legibus  datis  impedire,  ne  quisquam  ambitu  efficeret, 
ut  magistratum  gereret,  studebat. 

5.  Imprimis  Augustus,  ut  Romanorum  mores  fierent 
meliores,  omni  ope  et  opera  enitebatur  idque  variis  in- 
stitutis  et  legibus  consequi  studebat.  Spectabant  hae  leges 
ad  luxuriam  circumcidendam,  ad  libidines  coercendas,  ad 
adulteria  removenda,  ad  mores  denique  omni  opere  exco- 
lendos  ac  perpoliendos.  Atque  ut  mulieribus  pudicitia  re- 
stitueretur,  eae  interesse  iis  certaminibus;  in  quibus  nudo 
fere  corpore  certaretur,  lege  vetitae  sunt.  Itidem  ne  jam 
nimis  magna  crudelitas  et  saevitia  animis  inesset  Roma- 
norum,  est  lege  constitutum,  ut  ludi  gladiatorii  bis  tantum 
in  anno  et  tum  demum  quum  a  senatu  esset  concessum, 
committerentur. 

6.  Singularis  quaedam  in  Augusto  bonitas,  lenitas,  hu- 
manitas  erat,  quibus  rebus  omnibus  id  consequebatur,  ut 
favorem  populi  et  benevolentiam  sibi  conciliaret. 

7.  Missis  illis,  quae  praeterea  ab  Augusto  egregia  eaque 
ad  Romam   excolendam,    custodiendam,    purgandam  facta 

constat,  ad  illud  advertamus  animum,  quod  ante  res  omnes 
impedire,  quominus  cum  aetate  sua  Horatius  dissideret, 
videbatur. 

Ac  tantum  quidem  Augustus  se  artium  et  literarum 
fautorem,  talem  poetarum  et  scriptorum  amicum  praebebat, 
ut  aetas  eius  recte  vereque  aurea  nominetur;  sunt  enim 
eius  rei  Horatius,  Virgilius,  Tibullus,  Ovidius,  Livius^ 
alii  testes  gravissimi. 

Sic  contemplantibus  nobis  ea  quae  diximus,  multo  fe- 
licius  meliusque  saeculum  Augusti  extremis  liberae  reipu- 
blicae  temporibus  videbitur. 

Princeps  imperio  dignitatem  et  quietem  reddebat,  civibus 
bonorum  possessionem  restituebat,  multa  vitia  saluberrimis 
legibus  coercebat.  Ipse  clemens  dominus,  amicus  comis  ac 
fidelis,  bonus  imperator  neque  indignus  qui  nomine  patris 
patriae  vocaretur. 

Honestas  igitur  et  decor,  sensus  et  judicium  veri  non- 
dum  plane  exstincta  erant  et  acuebantur  artibus  ac  literis, 
quae  pulcherrime  tum  vigebant.  Hac  aetate  Horatius  vixit, 
homo  suavis  atque  hilaris,  comis  et  humanus,  facetus  et 
vitae  jucunditatibus  non  minus  quam  Musis  carus,  doctus 
et  ingeniosus,  praeclara  indole  praeditus,  artium  libera- 
lium  studiosus,  Graecis  literis  imbutus,  summorum  virorum 
consuetudine  usus7  gratia  Augusti  imperatoris  tutus  et 
florens,  degens  vilarn  nullis  vel  curarum  vel  negotioium 
molestiis  vexatam,  secura  mediocritate  contentus,  et  animo 
et  gloriae  amore  et  vitae  contemplatione  ad  carmina  con- 
denda  concitatus. 


B. 


Decimum  Junium  Juvoiialem  •  etsi  de  eius 
vita  modo  incerta,  modo  ambigua  tradita  sunt,  constat  Aquini 
natum  esse  aut  a.  765  u.  c.  aut  792  u.  c. 

Quinam  autem   parentes;  quinam  magistri  fuerint,    in 

incerto  versatur,  quum  nec  Quintilianum  nec  Cornelium 
Frontonem  eum  instituisse  sciamus.  Claudii  et  Neronis 
temporibus  se  dedit  dicendi  exercitationibus  magis  studio 
artis  colendae  quam  consilio  aut  ad  forum  aut  ad  scho- 
lam  accedendit  impulsus.  — 

Quadraginta  agens  annos  ad  poesin  colendam  accessit 
et  quum  diu  tacuisset,  etsi  de  vitiis  aetatis  suae  in  dies 
maioribus  acuta  voce  dolere  debebat;  indignatione  quadam 
exclamavit:   „Semper  ego  auditor  tantum?" 

Jam  octoginta  annos  natus  ad  ultimum  Aegypti  finem 
missus  in  exilium  esse  dicitur  specie  honoris,  quum  ibi 
muneri  praefecti  cohortis  praeponeretur.  Hac  ipsa  de  re 
adhuc  valde  ambigitur,  quum  alii  aliter  de  exilii  causa,  tem- 
pore,  loco  narrent,  quare  qui  rem  omnem  fictam  esse 
contenderent,  complures  fuere.  Sed  hoc  nihil  ad  nos.  Ha- 
beamus  potius  temporum  rationem,  quae  Augustum  con- 
secuta  sunt,  ut,  quantum  ad  carmina  Juvenalis  condenda 
valuerint,  intelligamus. 

Jam  post  Augustum  res  valde  mutabantur.  Pessimi  im- 
peratores  erant  Tiberius,  homo  ad  crudelitatem  et  genus 
vitiorum  omne  propensus,  qui  castris  praetorianis  extra 
urbem  exstructis,  institutis  maiestatis  judiciis  et  delationi- 
bus  dominationem  firmabat;  Cajus  Caligula,  quem  hominis 
monstrum  habemus;  Claudius  Nero,  non  minus  sceleribus 
quam  ineptiis  infamis;  Galba  avarus;  Otho  mollis;  Vitel- 
lius  saevus  et  ignavus.  Talibus  imperatoribus  libidines  et 
vitia,  legibus  et  pudore  adhuc  refrenata  aut  clam  magis 
quam  palam  exercita,  ruptis  vinculis  profundebantur  at- 
que  Caesarum  ipsorum  exemplis  probabantur.  Vitellio 
occiso  in  aliquod  tempus  boni  imperatores?  Vespasianus  et 
Titus,  qui  amor  et  deliciae  generis  humani  nominabatur, 
rempublicam  Romanam  ornabant.  Sed  mox  evasit  Domi- 
tiani  avaritia  et  crudelitas,  qui  in  omnibus  rebus  fratris 
sui  dissimilis,  hominibus  inimicissimus,  fugiens  laboris  erat 

In  toto  illo  ante  Vespasianum  et  Nervam  statu  rerum 
Romanarum    vix   umbra  ac  ne    vix  quidem  ulla  pudoris, 

animi  magnitudinis  aliarumque  virtutum,  metus  legum,  li- 
bertatis,  religionis  reliqua  erat.  Divitiis  et  nobilitati,  ar- 
tificiis  et  sordibus,  non  meritis  et  virtutibus  patebant 
honores.  Ab  occupationibus  severioribus,  a  literis  arti- 
busque  ingenuis  colendis  longe  hominum  animi  abhorre- 
bant,  quum  libidines  atque  voluptates  non  tantum  corpo- 
ris,  sed  animi  etiam  omnes  vires  exhaurirent. 

Qui  munus  philosophorum  profitebantur,  vel  ducti  erant 
vitae  voluptatibus,  vel  flagrabant  sola  disputandi  cupiditate, 
vel  usi  vana  ostentatione  Stoicorum  gravitatem  et  prae- 
cepta  non  moribus  et  omni  vitae  ratione,  sed  verbis  et 
toto  corporis  habitu  vestituque  imitabantur.  Senecam  vero 
et  Cornutum  nolim  in  eorum  numero  haberi. 

Omnis  oratio  a  naturali  pulchritudine,  simplicitate,  gra- 
vitate  ad  subtiles  argutias  rhetorum  et  paene  puerilem  in 
dicendo  ornatum,  ad  luxuriem  verborum  inanem  et  quae- 
sitam  enunciationum  elegantiam,  ad  doctrinae  vanam  osten- 
tationem  deflectebat,  quum  non  jam  libere  loqui  liceret, 
in  peius  mores  hominum  ruissent,  studia  veritati  et  sin- 
ceritati  inimica  facta  essent. 

Juvenalis  quidem  non  funesta  tantum ,  sed  felicia 
etiam  primum  Vespasiani  ac  Titi,  deinde  Nervae,  Traiani, 
Hadriani  tempora  vidit,  quae  vero  magis  ob  bonos,  quos 
diximus,    imperatores  digna  erant  quae  felicia  vocarentur. 

Augusti  igitur  aetate  rebus  adhuc  laetis  et  renascen- 
tibus  ridere  licebat:  Neronis  vero  et  Domitiani  temporibus 
quum  omnes  res  pessum  irent  ac  starent  vitia  jam  in 
praecipiti,  risu  parum  proficiebatur,  imo  indignatione  et 
iratopus  erat. 

Suo  uterque  tempori,  Horatius  et  Juvenalis,  carmina  con- 
didit,  suo  uterque  genere  insignis,  utriusque  denique  no- 
men  et  laus,  dum  memoria  erit,  manebit 

